Westland Lynx eller Westland SuperLynx (oprindeligt Westland WG-13 Lynx) er en mindre, men alsidig helikopter udviklet af Westland i Storbritannien.
Helikopteren, der har været i operativ tjeneste siden 1977 findes i dag i over 30 forskellige variationer, anvendes af 14 lande og i både Antarktis kulde og den Persiske Golfs varme og har desuden - siden 1986 - holdt verdensrekorden som den hurtigste helikopter med 400.9 km/t.
Brugerne der ud over vores hjemlige søværn blandt andre tæller den engelske flåde og hær, den tyske marine og Qatars politi, anvender den i sine mange udgaver meget bredt fra redningshelikopter og observationshelikopter til Taktisk Troppetransport, bevæbnet eskorte, kampvognsbekæmpelse og ubådsbekæmpelse.
I Danmark anvendes Lynx'en primæt på de danske inspektionsskibe, som patruljerer i Nordatlanten, hvor den bruges til isrekognoscering, farvandsovervågning, fiskeriinspektion og søredning, men også person- og godstransport, miljø- og farvandsovervågning samt støtte for de danske specialstyrker (primært søværnets frømandskorps og politiets aktionsstyrke) finder sted. "Læs mere"
